Սուրբ Թադեոս եկեղեցի (Մասիս)

**Սուրբ Թադեոս եկեղեցի**, Հայ Առաքելական եկեղեցի Արարատի մարզի Մասիս քաղաքում։

## Պատմություն
1991 թվականին Վազգեն Ա Ամենայն Հայոց Կաթողիկոսի կողմից ընտրվել է եկեղեցու կառուցման վայրը, և նույն տարում կատարվել է Եկեղեցու հիմնարկեքը։ Շինարարական աշխատանքները մեկնարկել են 2003 թվականին՝ բարերար Հրանտ Վարդանյանի նախաձեռնությամբ և ֆինանսավորմամբ։ 2015 թվականին եկեղեցու կառուցումն ավարտին են հասցրել նրա որդիները՝ Միքայել և Կարեն Վարդանյանները։ 

Վազգեն Ա Ամենայն Հայոց Կաթողիկոսի օրհնությամբ կառուցված այս եկեղեցին կոչվել է Սուրբ Թադեոս առաքյալի անունով։ Սուրբ Թադեոս եկեղեցին օծվել է Գարեգին Բ Ամենայն Հայոց Կաթողիկոսի ձեռամբ՝ 2015 թվականի հոկտեմբերի 4-ին։

Անմիջապես եկեղեցու մուտքի առջև տեղակայված է մոմավառության ընդարձակ սրահը։ Եկեղեցու բակում է գտնվում Հրանտ Վարդանյանի հիշատակի աղբյուրը։

2016 թվականի ապրիլի 24-ին եկեղեցու բակում բարերարներ Միքայել և Կարեն Վարդանյանների նախաձեռնությամբ տեղադրվել է խաչքար՝ նվիրված Մեծ եղեռնի սրբադասված 1,5 միլիոն նահատակների հիշատակին։ Խաչքարը կերտված է մեկ ամբողջական տուֆ քարից (քանդակագործ՝ Արտակ Համբարձումյան)։

2021 թվականին Գարեգին Բ Ամենայն Հայոց կաթողիկոսի օրհնությամբ Արարատի մարզում հիմնվել է Մասյացոտնի թեմը, իսկ Սուրբ Թադեոս եկեղեցին ընտրվել է որպես առաջնորդարան: 

2025 թվականին Միքայել և Կարեն Վարդանյանների նախաձեռնությամբ կառուցվել է Մասյացոտն թեմի առաջնորդարանի երկրորդ հարկը: Հիմնովին վերակառուցվել և ընդլայնվել է նաև եկեղեցու մոմավառության սրահը, որտեղ տեղադրվել է 12 սրբապատկեր։

## Ճարտարապետություն
Սուրբ Թադեոս եկեղեցու ճարտարապետներն են Արթուր և Անահիտ Թարխանյանները։ Այն հայկական եկեղեցաշինության ավանդույթների ու ժամանակակից ճարտարապետական և շինարարական լուծումների համադրություն է։ 

Եկեղեցին եռաստիճան է, տարբերվում է իր կոմպոզիցիայով և ծավալատարածական լուծումներով։ Ներքին տարածքը ձևավորված է երկու խաչվող քառակուսիներով, որոնք խորհրդանշում են հավերժությունն ու հավատի մաքրությունը, և որոնց միջոցով ձևավորվում է ամբողջ կոնստրուկտիվ համակարգը։ 

Գմբեթը հենված է կիսախաչվող կամարների վրա։ Եկեղեցին դրսից և ներսից երեսպատված է յուրահատուկ ոճով։ Կենտրոնից դեպի եզրերը գույները դառնում են ավելի բաց, իսկ հիմքից դեպի գմբեթը՝ ավելի մուգ։ 

Տաճարի բարձրությունը, առանց գմբեթի խաչի, 33 մետր է, ինչը խորհրդանշում է Հիսուս Քրիստոսի երկրային կյանքի տարիները։ Եկեղեցին շրջապատող պարսպի ամբողջ երկայնքով փորագրված է աստվածաշնչյան 33 պատգամ։

## Տես նաև
* Թադեոս առաքյալ
* Սուրբ Թադեի վանք

## Պատկերասրահ

Պատկեր:Saint Tadeos6.jpg|Գլխավոր մուտք դեպի եկեղեցու տարածք
Պատկեր:Main entrance and the building of the chancery.jpg|Եկեղեցի և առաջնորդարանի մասնաշենք
Պատկեր:The building of the chancery.jpg|Առաջնորդարանի մասնաշենք
Պատկեր:Saint Tadeos9.jpg|Եկեղեցու տեսարան արևմուտքից
Պատկեր:Saint Tadeos11.jpg|Եկեղեցու տեսարան արևելքից
Պատկեր:Candle-lighting hall.jpg|Մոմավառության սրահ
Պատկեր:Interior view of the candle-lighting hall.jpg|Մոմավառության սրահը ներսից
Պատկեր:Saint Tadeos8.jpg|Հրանտ Վարդանյանի հիշատակի աղբյուր
Պատկեր:Saint Tadeos church in Masis.jpg|Եկեղեցու պարսպին փորագրված աստվածաշնչյան 33 պատգամ


Պատկեր:Saint Tadeos.jpg|Խորան
Պատկեր:Saint Tadeos2.jpg|Մոմավառության սրահում
Պատկեր:Saint Tadeos3.jpg|Գմբեթ
Պատկեր:Saint Tadeos4.jpg|Եկեղեցու մուտք
Պատկեր:Saint Tadeos5.jpg|Մեծ եղեռնի զոհերի հիշատակին նվիրված խաչքար


## Ծանոթագրություններ

Կատեգորիա:21-րդ դարի հայկական վանքեր և եկեղեցիներ
Կատեգորիա:Արարատյան Հայրապետական թեմի վանքեր և եկեղեցիներ
Կատեգորիա:Եկեղեցիներ այբբենական կարգով
Կատեգորիա:Մասիսի շենքեր և կառույցներ